《摸鱼儿 其二》
清代·李符

卷东风柳绵飘地，秋千架冷朱索。鸳机不动莺帘静，知是未曾梳掠。

春寂寞。想蜀雨、巫云一缕情难托。才褰翠箔。向凤眼窗心，菱花镜背，波溜已先觉。

雕笼近，指道阿苏能学。但将眉语传却。蝉云拂罢豪犀放，早许柔荑先握。

红日落。料紫竹、香鞋不误方乔约。墙阴那角。掩小扇轻扉，笼灯时候，莫更锁银钥。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。